Keďže rádioaktívny mrak z Černobyľu zasiahol aj Slovensko, nemôže nikoho prekvapiť, že sa tu zrodila kapela vyžarujúca rádioaktívny Thrash / Death Metal. Pre väčšinu ľudí môže byť smrteľný, ale metalistom, ktorí obľubujú tento štýl, dodáva silu a život. Takmer 10 rokov sme čakali a koncom minulého roka konečne uzrel svetlo sveta ich debutový album "The Gift of Doom", ktorý vyšiel u nemeckého labelu Witches Brew zameraného väčšinou rovnakým smerom. Aj hudba je sčasti ovplyvnená starou, dobrou nemeckou scénou, kde vzniklo veľa nesmrteľných kultových kapiel a nahrávok. Okrem neho som sa nemohol vyhnúť ani témam okolo rádioaktivity, na ktorej je ich tvorba založená. Na otázky odpovedali dvaja členovia, Mrož (vox, guit) a Vrana (bass, backing vox).
Svoj debut ste nahrávali starým spôsobom, čím ste aj dosiahli starý feeling. Myslíš, že ak chce kapela nahrať takýto old Thrash Metal album, potrebuje vyložene analógový zvuk, alebo sa to dá dosiahnuť aj moderným digitálnym spôsobom?
Mrož: Musím ťa mierne poopraviť. Aj keď prvý plán bol nahrávať analógovo (na štúdiový pás), plány sa menia a aj my sme to nakoniec robili digitálne. Ak je zvukár ochotný a šikovný, vie aj z digitálu spraviť peknú zlobu.
Počuli sme názory že by nahrávka zniesla ešte viac špiny, ale v našom prípade bola prvoradá snaha dosiahnuť konsenzus medzi starým zvukom a zrozumiteľnosťou nástrojov. Proste zvuk ktorý by nebol úplne bahno.
Predsa len, hráme iný štýl ako Blasphemophagher alebo (ak mám ostať na Slovensku) Goatcraft, kde si muzika ten hrobový puch priam vyžaduje.
Vrana: Ja by som ešte doplnil, že odhliadnuc od toho nahrávania do kompu, sa pri nahrávaní aspoň snažíme dodržať určité staromilské zásady, napríklad gitary nahrávame na lampových zosilňovačoch a ich zvuk snímame priamo z reproboxov. Ak mám hovoriť za seba, ja som bol veľmi za to, aby sme album skúsili nahrať naživo na starú poctivú "reel to reel" mašinu (aj keby to malo byť iba z časti ako to robia napríklad VOMITOR), ale to sme museli z viacerých dôvodov zamietnuť (aj kvôli tomu, že nie sme tak namakaní hudobníci).
Prispievajú ku kompozícii úplne všetci, alebo len niektorí členovia? Nemávate rozkoly ohľadom hudobného smerovania, prípadne textov?
Mrož: Muziku aj texty robím ja, avšak samozrejme každý má svoj štýl hrania, čo sa vo výslednom efekte prejaví na celom znení jednotlivých songov. Rozkoly ohľadom smerovania a textov nie sú žiadne.. zopár riffov mi už ale neprešlo, hehe.
To je však bežná vec, nechám si poradiť a je logické že druhý človek môže danú vec vnímať inak ako ja.
Niektorí ľudia možno nevedia čo je yperit. Ako by si ho opísal? Máte radšej texty podľa skutočných udalostí, alebo dávate priestor aj fantázii?
Mrož: Z reálneho hľadiska je to bojový plyn, resp. celá skupina bojových plynov. Jeden z prvých a určite nie posledných použitých v časoch modernej spoločnosti. Z abstraktnejšieho hľadiska je to hnus, hanba a zbabelosť.
Väčšina našich textov sa točí okolo vymyslených vecí, metaforických fráz a temnej sci-fi vízie budúcnosti, avšak že by sme ich mali vyslovene radšej sa nedá povedať.
Prvá je väčšinou vymyslená muzika, to o čom skladba bude, príde následne a viac menej samé.
Pamätáš si na prvú nemeckú kapelu, ktorá ťa najviac očarila? Máš rád Protector? Prečo myslíš že Thrash Metal sa v Európe usídlil hlavne v Nemecku?
Mrož: Prvá nemecká kapela ktorá ma očarila bol Storrmwitch, a vie ma očariť aj keď si ho pustím teraz. Čiže dosť odlišná muzika ako Protector, ktorý máme samozrejme tiež všetci radi.
Podľa mňa sa thrash metal usídlil takmer všade, nie len v Nemecku. Tam však "hard and heavy" scéna bola už dávno vybudovaná pred príchodom thrashu, hlavne čo sa týka zinov, vydavateľstiev, koncertov aj publika.. Tým pádom bolo pre nemecké kapely jednoduchšie uchytiť sa, napríklad oproti ČSSR, kde si akurát tak dostal na piču od VB.
Tým však samozrejme nechcem podceňovať originalitu a vplyv nemeckých kapiel na celý vývoj tohto žánru.
Intro albumu tvoria podivné, ťažko identifikovateľné zvuky. Môžeš prezradiť odkiaľ ste ich vyhrabali?
Mrož: Ak to prezradím tak už nebudú podivné a ťažko identifikovateľné. Môžem však povedať že sme ich nahrali my osobne v jednej starej industriálnej budove.
Prečo myslíš že ľudstvo každý vynález zneužije? Ako dobrý príklad si môžme zobrať atómovú energiu.
Mrož: Túžba po moci, byť o krok popredu pred svojim nepriateľom, atď.. Strach, že ak to neurobím ja, urobí to ten druhý.. A pokiaľ to bude na tejto planéte stále rozdelené na "my a oni", tak to inak ani nebude.
Myslíš že objav tvrdých drog alebo ich masívne užívanie v Nemecku počas 2.svetovej vojny mohlo mať z duchovno magického hľadiska vplyv na extrémnu divokosť 20. storočia ako vojna, atómové bomby, koncentračné tábory, alebo Černobyľ? Môžu byť tvrdé drogy v mikrokozme ekvivalentom atómovej energie v makrokozme?
Mrož: Venujem sa iným sebapoškodzujúcim koníčkom ako sú tvrdé drogy, takže ti neviem na toto dostatočne odpovedať, hehe. Určite by som za tým však nehľadal drogy, ale skôr debilné ideológie.
Vrana: Toto je asi najzaujímavejšia a zároveň najpodivnejšia otázka akú sme zatiaľ v rozhovoroch dostali, haha. Každopádne, ja si myslím, že to čo si napísal je minimálne hodné zamyslenia. Zároveň ale podľa mňa by táto analógia bola viac na mieste v súvislosti s psychedelickým typom drog. Podľa dostupných informácií sa počas 2. svetovej vojny, ktorú spomínaš, zneužívali stimulanty (pervitín), kvôli predĺženiu výdrže, výbušnosti a potlačeniu únavy u vojakov – čiže čisto len z pragmatického hľadiska.
Je možné že havária v Černobyle musela prísť ako varovný prst osudu? Možno keby sa jej podarilo zabrániť, odohrala by sa niekde inde, prípadne by sa stala iná katastrofa. Možno sa muselo stať niečo podobné aby sa človek poučil, že nie je až takým pánom prírody ako si myslel.
Mrož: Môžem len súhlasiť. Vždy sa dajú veci do pohybu až po tom ako sa niečo stane. Tak to je a aj sami sa učíme na vlastných chybách.
Druhá strana mince však je tá, že v prípade takejto deštruktívnej sily by nemal byť priestor na chyby. A tam niekde v plánovaní sa tá chyba stala a ľudia prišli o život.
Mnoho ľudí netuší, že výbuch v jadrovej elektrárni v Černobyle bol len slabučký odvar toho čo sa mohlo stať neskôr. Vieš niečo o hroziacom druhom výbuchu, ktorému Rusi narýchlo zabránili?
Mrož: Neviem presne ktorú udalosť myslíš. Viem že jedna udalosť sa stala ešte pred 1986 a jedna po, avšak hovorí sa o oveľa menšej závažnosti ako pri katastrofe z 86-teho. Pokiaľ tam však človek nebol osobne, naisto nevie povedať nič.
Myslel som na roztavený reaktor v Černobyle, ktorý sa postupne prepadával a keby sa dostal do kontaktu so spodnými vodami, nastala by oveľa väčšia explózia a rádioaktivita... Vo všeobecnosti sa každý metalový žáner delí na technickejší a jednoduchší smer, takisto fans sú väčšinou rozdelení na tieto dva tábory, česť výnimkám. Jeden je viac rozumový a druhý viac feelingový. Vy samozrejme patríte na druhú stranu. Čo myslíš, že je ten podstatný prvok, ktorý robí hudbu zaujímavou, bez ohľadu na to či je technickejšia, alebo priamočiara?
Mrož: Je úplne jedno, či ide o technickejší alebo jednoduchší smer. Či ide o metal alebo hocijaký iný žáner. Ak ti posluch tvojej obľúbenej muziky vykopne endorfíny z prdele až do mozgu (alebo naopak), tak nie je o čom. A keďže každý človek je vo svojej podstate jedinečný, nedá sa ten podstatný prvok nijako špecifikovať.
Vrana: Súhlasím s Mrožom, u mňa tiež ide vždy len o to, či ma muzika osloví alebo nie, nehodnotím to podľa nejakej technickej náročnosti skladieb. Mimo toho, odjakživa počúvam množstvá rôznych hudobných štýlov mimo metalu, takže pri tom takéto delenie už vôbec nemôžem aplikovať. Ale na druhej strane, niektoré metalové podžánre označované ako technické asi nikdy nedokážem úplne oceniť a pochopiť (všelijaké tie pískačkové brutal death metaly alebo dáky jebnutý mathcore).
Ako na teba zapôsobila návšteva v Pripjaťi? Odporúčal by si aj iným vybrať sa do týchto končín? Je tam stále cítiť tú smrteľnú atmosféru skazy? Keď si človek predstaví, že sa tam odohrala jedna z najvýznamnejších katastrof novodobých dejín našej planéty, musí to byť skľučujúci pocit.
Mrož: Určite je to výnimočný zážitok, odporúčam to vidieť každému. Avšak tak ako je to vo svete bežné, veci sú inak ako si ich predstavuješ podľa fotiek alebo článkov.
Smrteľná atmosféra sa podľa mňa mierne vytratila, za čo určite môže rozmach turizmu v tejto oblasti (ktorého som ja bol samozrejme súčasťou) a bujnej vegetácie. A to je na tom podľa mňa to fascinujúce, ako si príroda berie spať to čo bolo pôvodne jej.
Ok, to by bolo odo mňa všetko. Na záver môžeš napísať aké máte najbližšie plány s kapelou. Nech sa darí.
Mrož: Dík za otázky. Potrápil si naše mozgové závity. Najbližšie plány: vydanie "The Gift of Doom" v MC a LP verzii, nejaké koncerty a potom príprava na jeho nasledovníka.
Vrana: Ďakujeme Ti za podporu a za záujem, pokračujte v tejto vašej dlhoročnej práci aj naďalej.
https://radiationslovakia.bandcamp.com/
Mrož, Vrana 10. 2. 2018 Storm
The Gift of Doom
interview